Senekal-vrou is opsetlik vermoor – staatAbraham Fourie in die hooggeregshof in Bloemfontein (Foto: Anja van der Merwe, Maroela Media) Die staat het Maandag in die hooggeregshof in Bloemfontein tydens die aanbieding van sy argumentshoofde aangevoer dat Abraham Fourie (54) opsetlik sy lewensmaat, Maryna Venter (49), vermoor het. Venter se verminkte en gebrande liggaam is op 13 Junie 2021 in die paar se huis in Waterstraat, Senekal, aangetref. Volgens die nadoodse verslag is Venter met warm water gebrand en het sy noodlottige borsbeserings opgedoen. Fourie staan tereg vir die moord op Venter. Die staat het redes aangevoer waarom die moord met voorbedagte rade gepleeg is, waaronder stemboodskappe van Venter waarin sy erken dat sy bang is vir Fourie omdat hy haar gedreig het dat hy haar gaan vermoor en haar liggaam in ’n dam gaan gooi. Die staat het ook klem gelê op die WhatsApp-boodskappe wat Fourie die oggend ná die moord gestuur het – waarin hy sê dat “hy nou groot moeilikheid het” en “dat hy heeltemal kop verloor het en dit nie meer kan hanteer met Vlooi (Venter) wat so suip” nie. Die staat sê Fourie het ook doelbewuste pogings aangewend om ’n “valse alibi” te skep en sy skoonmaak van die moordtoneel is ook ’n aanduiding van sy skuld. Staatsaanklaer adv. Danie Pretorius het die hof gevra om Fourie se getuienis te verwerp omdat dit ’n valse weergawe van die waarheid is. “Sy getuienis strook nie met van die staat se getuienis (wat met mekaar ooreenstem) nie, met verwysing na veral die mediese bewyse. Hy het ook sy getuienis aangepas en die feite wat hy vroeër aan sy regsverteenwoordiger gegee het, stem nie ooreenstem met die feite wat hy tydens sy getuienis gelewer het nie,” voer Pretorius aan. Volgens Pretorius is Fourie die enigste persoon wat weet wat werklik op die dag van Venter se dood gebeur het. Fourie het skuld op die moordaanklag ontken en impliseer Venter het haar eie lewe geneem. Volgens die twee patoloë wat tydens die verhoor getuig het, is dit onmoontlik dat Venter haarself met water kon doodbrand weens die liggaam se refleksiesisteem. Die hooggeregshof in Bloemfontein (Foto: Anja van der Merwe, Maroela Media) Fourie het vroeër getuig dat hy die aand van die moord in sy vragmotor geslaap het en Venter se liggaam vroeg die volgende oggend aangetref het. Hy het toe glo kunsmatige asemhaling (KPR) op haar toegepas totdat hy een van haar ribbes hoor kraak het. Hy beweer dit is waar die beserings aan haar bors vandaan sou kom. Die staat het hierdie scenario verwerp en voer aan die krag wat gebruik is om die borsbeserings te veroorsaak, was so kragtig dat dit nie vergelykbaar is met KPR-beserings nie. Pretorius het egter erken daar is geen direkte feite wat Fourie met die moord verbind nie en het daarom die hof gevra om die bewyse en getuienisse as ’n geheel te oorweeg wanneer uitspraak gelewer word. “Die beskuldigde [Fourie] se skuld moet bepaal word op grond van objektiewe feite, die omstandigheidsgetuienis en afleidings wat van bewese feite gemaak kan word.” Volgens die staat is die enigste afleiding wat gemaak kan word uit die bewese feite dat Fourie Venter die noodlottige beserings toegedien het en haar dus opsetlik vermoor het. Maryna Venter (Foto: Brahm Fourie, Facebook) Die staat vra dat die hof sy getuies se getuienis as geloofwaardig sal beskou en ook die hoorsê-getuienis sal aanvaar. Dié hoorsê-getuienisse is onder meer Venter se stemboodskappe aan haar ma en ander getuies, asook Venter se gesigbeserings waaroor van die getuies getuig het. Volgens die staat moet die hof ook in ag neem dat Fourie die enigste party is wat by die moord betrokke was en dat daar ’n geskiedenis van geweld in die verhouding was. Getuies, onder wie Venter se ma, het getuig Fourie het Venter na bewering tydens die paar se nege jaar lange verhouding aangerand. Venecia Abrahams, Fourie se regsverteenwoordiger, het gevra dat die hoorsê-getuienis verwerp word en dat die hof in ag neem dat daar geen ooggetuies of direkte bewyse is wat Fourie met die moord kan verbind nie. Volgens Abrahams het haar kliënt uit die staanspoor oop kaarte met die hof gespeel en sê sy getuienis is betroubaar. Sy het ook van die staat se getuies se geloofwaardigheid bevraagteken en hulle beskryf as “enkelstaande . “Die staat het nie die skuld van die beskuldigde bo redelike twyfel bewys nie,” het Abrahams aangevoer. Regter Motsumi Litheko sal na verwagting Woensdag uitspraak lewer in die saak.